ส่วนที่ 1

ข้อมูลสรุป 

เศรษฐกิจไทยในปี 2549 ขยายตัวในอัตราร้อยละ 5.1 เพิ่มขึ้นเล็กน้อยจากปี 2548
ที่เติบโตร้อยละ 4.5 เนื่องจากมีปัจจัยด้านลบที่ยังดำเนินอยู่ ได้แก่ ราคาน้ำมัน
อัตราเงินเฟ้อและอัตราดอกเบี้ยที่ทรงตัวในระดับสูง ปัญหาทางการเมืองและปัญหาจากภัยธรรมชาติ
เช่น น้ำท่วม ส่งผลให้ผู้บริโภคมีความระมัดระวังและชะลอการตัดสินใจที่จะซื้อ
จากภาวะดังกล่าวมีผลกระทบต่อธุรกิจประกันภัย สำหรับในปีนี้
ธุรกิจประกันวินาศภัยทั้งระบบมีอัตราการขยายตัวร้อยละ 8.2* ลดลงจากร้อยละ 12 ในปี 2548

บริษัท กรุงเทพประกันภัย จำกัด (มหาชน) มีสินทรัพย์ ณ สิ้นปี 2549 จำนวน 18,193.6 ล้านบาท
มีทุนจดทะเบียนและชำระแล้ว 507 ล้านบาท
ผลการดำเนินงานมีอัตราการเติบโตอย่างต่อเนื่องเช่นเดียวกับตลาด โดยในปี 2549 บริษัทฯ
มีรายได้จากการรับประกันภัยรับสุทธิรวม 4,741.6 ล้านบาท เพิ่มขึ้นร้อยละ 8.4 จากปี 2548
กำไรจากการรับประกันภัยหลังจากหักค่าใช้จ่ายการดำเนินงานแล้ว 186 ล้านบาท ลดลงร้อยละ 27
กำไรจากการลงทุน 624.4 ล้านบาท เพิ่มขึ้นร้อยละ 10.4 และมีกำไรสุทธิ 593.3 ล้านบาท
เพิ่มขึ้นร้อยละ 5.4 กำไรสุทธิต่อหุ้น 11.70 บาท เพิ่มขึ้นจากปี 2548 ที่เท่ากับ 11.10 บาท

ปัจจัยที่สนับสนุนการดำเนินธุรกิจของบริษัทฯ ให้มีการเติบโตเพิ่มขึ้นอย่างมั่นคง คือ
นโยบายการดำเนินธุรกิจ โดยยึดความต้องการของลูกค้าเป็นหลัก
ภายใต้แนวคิดที่มุ่งเน้นให้บริการครบถ้วน สะดวก รวดเร็ว และมีประสิทธิภาพ โดยติดต่อ ณ
จุดเดียว (Single Contact Point)
นอกเหนือจากการพัฒนาเทคโนโลยีสารสนเทศที่เริ่มดำเนินการมาตั้งแต่ปี 2546
อันทำให้กระบวนการทำงานมีประสิทธิภาพเพิ่มขึ้น ในปี 2549 บริษัทฯ
ยังเน้นขยายงานไปสู่กลุ่มลูกค้ารายย่อยต่อเนื่องจากปี 2548
โดยเน้นการประกันภัยประเภทอุบัติเหตุส่วนบุคคลและสุขภาพ ผ่านวิธีการขายทางโทรศัพท์
(Telemarketing) และการขายตรง (Direct Marketing) มากขึ้น
รวมถึงกรมธรรม์ประกันภัยรถยนต์ กรมธรรม์อัคคีภัย เป็นต้น นอกจากนี้ บริษัทฯ ยังได้เพิ่มการเปิด
Counter Service ในศูนย์การค้าต่าง ๆ
เพื่อให้ความรู้และข่าวสารการประกันภัยและการประชาสัมพันธ์
รวมทั้งให้ความสะดวกกับประชาชนที่จะติดต่อใช้บริการของบริษัทฯ มากขึ้น ณ สิ้นปี 2549
บริษัทมีสาขา 11 แห่ง สาขาย่อย 9 แห่ง ศูนย์บริการสินไหมทดแทนยานยนต์ 10 แห่ง และ
Counter Service 3 แห่ง

นอกจากนี้ บริษัทฯ ได้ร่วมมือกับธนาคารกรุงเทพ จำกัด (มหาชน)
ขยายการประกันภัยกลุ่มลูกค้ารายย่อยของธนาคารผ่านช่องทางแบงก์แอสชัวรันส์ ซึ่งในปี 2549
มีเบี้ยประกันภัยเพิ่มอย่างน่าพอใจ ขณะเดียวกันทางบริษัทฯ
ยังรักษาฐานลูกค้ารายเก่าไว้อย่างต่อเนื่อง
โดยใช้กลยุทธ์การปรับปรุงการบริการทั้งก่อนและหลังการขายเพื่อสร้างความพอใจให้แก่ลูกค้า

* ประมาณการ โดยบริษัทไทยรับประกันภัยต่อ จำกัด (มหาชน)

หน้า 1

ด้านความรับผิดชอบต่อสังคม บริษัทฯ ได้ดำเนินโครงการต่าง ๆ มากมาย
ผ่านมูลนิธิกรุงเทพประกันภัย ซึ่งก่อตั้งมาตั้งแต่ปี 2537
โดยมีเจตนารมณ์มุ่งสร้างสรรค์พัฒนาสังคมไทยในทุก ๆ ด้าน ทั้งด้านการศึกษา
การส่งเสริมศิลปวัฒนธรรม ทำนุบำรุงโบราณสถาน การส่งเสริมให้ชุมชนในถิ่นทุรกันดารมีอาชีพ
มีรายได้เสริม เป็นชุมชนที่เข้มแข็งและมีคุณภาพชีวิตที่ดีขึ้น

ด้วยความมุ่งมั่นในการดำเนินธุรกิจที่เน้นคุณภาพการบริการ คุณธรรม
และปฏิบัติภายใต้กรอบของการกำกับดูแลของตลาดหลักทรัพย์ฯ และกรมการประกันภัย ทำให้บริษัทฯ
ได้รับ “รางวัลเกียรติยศบริษัทประกันวินาศภัยดีเด่นอันดับ 1 สามปีต่อเนื่อง (ปี 2545 – 2547) ”
จากกรมการประกันภัย กระทรวงพาณิชย์
รางวัลดังกล่าวเป็นรางวัลเกียรติยศที่ได้สร้างความภาคภูมิใจ จากการที่บริษัทฯ
ได้รับรางวัลบริษัทประกันวินาศภัยที่มีการบริหารงานดีเด่นติดต่อกันถึง 3 ปี โดยในปี 2548 บริษัทฯ
จึงของดเว้นการพิจารณาคัดเลือก เพื่อเปิดโอกาสให้กับบริษัทประกันวินาศภัยอื่น ๆ
และเป็นการส่งเสริมให้เกิดการแข่งขันเชิงคุณภาพของธุรกิจประกันวินาศภัย
ตลอดจนเป็นแรงจูงใจให้เกิดการพัฒนาประสิทธิภาพการบริหารงานของธุรกิจประกันวินาศภัย

ในโอกาสที่บริษัทฯ จะครบวาระ 60 ปี แห่งการดำเนินงานในปี 2550 นี้ บริษัทฯ
ได้ริเริ่มโครงการ “60 ปี ความดีไม่มีสิ้นสุด” ขึ้น เพื่อให้ลูกค้า คู่ค้า
ผู้บริหารและพนักงานทุกคนมีส่วนร่วมในกิจกรรมด้วยการสร้างสรรค์ความดี
และสร้างคุณประโยชน์เพื่อเป็นการตอบแทนและคืนกำไรให้กับสังคมอย่างต่อเนื่อง นอกจากนี้ บริษัทฯ
ได้จัดคาราวานบุญทั้งในกรุงเทพฯ และต่างจังหวัดทั่วทุกภาคของประเทศ เริ่มตั้งแต่เดือนกันยายน
2549 ถึงต้นปี 2550 เพื่อทำกิจกรรมความดีที่เป็นประโยชน์และสร้างความสุขให้แก่ผู้ด้อยโอกาส
ด้วยการมอบเงินและสิ่งของเครื่องใช้ที่จำเป็น
รวมทั้งเลี้ยงอาหารกลางวันแก่เด็กด้อยโอกาสและคนพิการ ณ สถานสงเคราะห์ต่าง ๆ
รวมถึงการพัฒนาและปรับภูมิทัศน์ของโรงเรียนที่ยากไร้ในถิ่นทุรกันดารอีกด้วย

บริษัท กรุงเทพประกันภัย จำกัด (มหาชน) ดำเนินธุรกิจรับประกันวินาศภัย (Non-Life
Insurance) ซึ่งจำแนกได้ 4 ประเภท ดังนี้

1.  การประกันอัคคีภัย (Fire Insurance) คุ้มครองทรัพย์สินสิ่งปลูกสร้างเนื่องจากไฟไหม้
    ฟ้าผ่า หรือการระเบิดของแก๊สที่ใช้ในการหุงต้ม อาจขยายความคุ้มครองไปถึงภัยเปียกน้ำ
    ระเบิด จลาจล นัดหยุดงาน ลูกเห็บ น้ำท่วม แผ่นดินไหว ลมพายุ ภัยอากาศยาน เป็นต้น

2.  การประกันภัยทางทะเลและขนส่ง (Marine Insurance)
    คุ้มครองความเสียหายที่เกิดขึ้นกับสินค้า และตัวเรือ แยกเป็น

  2.1 การประกันภัยสินค้า (Cargo Insurance)

  2.2 การประกันภัยตัวเรือ (Hull Insurance)

  หน้า 2

3. การประกันภัยยานยนต์ (Motor Insurance) แยกเป็น

3.1 การประกันภาคบังคับ (Compulsory Insurance)

  3.2 การประกันภาคสมัครใจ (Voluntary Insurance) ซึ่งยังแบ่งการประกันภัยในกลุ่มนี้

  เป็น 3 ประเภท ได้แก่ ประเภท 1 ประเภท 2 และประเภท 3 ซึ่งมีความคุ้มครองที่

แตกต่างกัน

4.  การประกันภัยเบ็ดเตล็ด (Miscellaneous Insurance) เป็นการประกันภัยประเภทต่าง ๆ
    นอกเหนือจาก 3 ประเภทดังกล่าวข้างต้น

  การประกันภัยต่อ (Reinsurance) บริษัทฯ ดำเนินธุรกิจทั้งการเอาประกันภัยต่อ (Outward
  Reinsurance) และรับประกันภัยต่อ (Inward Reinsurance) ในการเอาประกันภัยต่อ
  จะมีทั้งการประกันภัยต่อเฉพาะราย และการประกันภัยต่อตามสัญญา

หน้า 3